

Versenykiírás

**Online Rapid**

**Országos Ifjúsági Csapatbajnokság**

**1. A verseny célja:** A nevelőegyesületek közötti erőviszonyok felmérése, a sportbarátság elmélyítése, online versenyzési lehetőség biztosítása a COVID-időszak alatt.

**2. Időpont:** 2021. május 29-30.

**3. A verseny rendezője:** Magyar Sakkszövetség.

Főbíró: Gyömbér Tamás nemzetközi versenybíró.

A verseny bírói, illetve a zsűri tagjai legkésőbb a technikai értekezleten kerülnek ismertetésre.

**4. A verseny rendszere:**

7 fordulós csapatverseny svájci rendszerben a TORNELO nemzetközi szerveren. A párosítás Swiss Manager programmal történik, a verseny hivatalos eredményei a chess-results.com weboldalon követhetők.

**5. Program:**

Technikai értekezlet – május 26-án 17.00-kor a ZOOM platformon

1. forduló - május 29-én 10 órakor
2. forduló - május 29-én 11.30 órakor
3. forduló - május 29-én 14 órakor
4. forduló - május 29-én 15.30 órakor
5. forduló - május 30-án 10 órakor
6. forduló - május 30-án 11.30 órakor
7. forduló - május 30-án 14 órakor

**6. Nevezés:**

Nevezési határidő: 2021. május 22.

Nevezési díj nincs.

A nevezéseket a <https://docs.google.com/forms/d/1WIKkVCxzIC418pv_GfP7UZRVjXqdViTbYh5pC2WKPs8/> linken található űrlapon kell megtenni a megadott kötelező mezők kitöltésével.

**7. Korcsoportok:**

18 év alattiak versenye (2003. január 1. vagy azután született versenyzők)

12 év alattiak versenye (2009. január 1. vagy azután született versenyzők)

**8. Résztvevők, csapatok összetétele, erősorrend:**

Az MSSZ-el tagsági viszonyban álló önálló sakkegyletek, sakkszakosztályt működtető sportegyesületek, sportszervezetek ifjúsági csapatai jogosultak nevezni.

**18 éves** korosztályban 6 táblás a verseny, amelyben 2 leány szerepeltetése kötelező (az egyik lányversenyző kiváltható egy 12 év alatti fiúval)

**12 éves** korosztályban 6 táblás, 1 lányjátékos kötelező szerepeltetésével.

Mindkét csoportban 6-8 játékos (min. 6 fő alapjátékos, max. 2 fő tartalék) nevezhető csapatonként!

Minden csapatnak meg kell adnia egy 18. életévét betöltött csapatvezetőt, aki a technikai értekezleten részt vesz, és a verseny időtartama alatt a rendezőkkel kommunikál.

1 vendégjátékos nevezése engedélyezett csapatonként (2021-es kiváltott versenyengedéllyel). A vendégjátékosi licenccel rendelkező sakkozók szabadon választhatják meg, melyik egyesületük csapatában szerepelnek a bajnokságon.

Csak magyar állampolgársággal rendelkező, vagy a FIDE listán HUN jelzéssel szereplő versenyzők nevezhetők.

Korábban versenyengedéllyel még nem rendelkező (újonc) versenyző bármely csapatban játszhat, a 2020. évben versenyengedéllyel rendelkező játékosok 2021-es versenyengedély nélkül is részt vehetnek a versenyen az MSSZ adatbázisa szerinti anyaegyesületükben.

Az erősorrendi ívek a FIDE 2021. május 1-i standard értékszámai alapján kerülnek összeállításra. Az erősorrend kialakításánál a 150-es szabály van érvényben. Az értékszám nélküli játékosok az értékszámmal rendelkezők után tetszőleges sorrendben felvehetők, a csapat átlag értékszámának számításakor ők 1000-es értékkel lesznek figyelembe véve.

**9. Lebonyolítás:**

Mindkét csoportban 20p+5 mp/lépés.

A várakozási idő mindkét csoportban 20 perc.

A háromszori tükörkép illetve az 50 lépéses szabály szerinti döntetlent a szerver automatikusan megállapítja.

Az egy csoportban több csapatot indító egyesületek csapatai az utolsó két fordulóban nem játszhatnak egymással. A kettőnél több csapatot indító egyesületek esetében a 3. és magasabb sorszámú csapatok vonatkozásában a sportszerűségi elvek figyelembe vételével a főbíró dönt ebben a kérdésben.

A benevezett csapatok besorolását a csapat értékszám átlaga adja. Az átlagot az erőlista első 6 helyezettje, illetve 7-8 fős lista esetén a legerősebb szabályos összeállítás szerint (kötelező leány/kis ifi) határozzuk meg.

A csapatvezetők minden fordulóra elektronikus úton küldik el az aktuális összeállításokat, legkésőbb 10 perccel a forduló kezdetét megelőzően a főbíró által a technikai értekezleten ismertetett módon (legkésőbb 1 órával az adott versenynapi első fordulót megelőzően). Amennyiben a megadott határidőn belül nem érkezik be összeállítás, úgy a 6 alapjátékos (illetve 7-8 fő esetén a legerősebb szabályos összeállítás) játszik az adott fordulóban.

**10. Helyezések eldöntése:**

A helyezésekről táblapont számítás dönt.

Azonos pontszám esetén

1. Egymás elleni eredmény
2. Csapatgyőzelmi számítás (győzelem 2, döntetlen 1, vereség 0 pont)
3. Magasabb táblán elért több pont

**11. Díjazás:**

Mindkét versenycsoportban az 1-3. helyezettek kupa- érem- és oklevéldíjazásban részesülnek.

**18 éveseknél**

1. hely 100.000 Ft
2. hely 60.000 Ft
3. hely 40.000 Ft

**12 éveseknél**

1. hely 50.000 Ft
2. hely 30.000 Ft
3. hely 20.000 Ft

A fenti díjazás egy nagymester edzővel megtartott online edzésprogramban (az MSSZ szervezésében) használható fel.

**12. Technikai feltételek:**

* A játszma ideje alatt folyamatos webkamera- és mikrofonhasználat, valamint képernyőmegosztás kötelező.
* A Zoom felületére minden játékosnak be kell jelentkeznie.
* Véletlen döntetlen ajánlat, játszmafeladás, internetkapcsolat megszakadása miatt kialakult eredmények megváltoztatására nincs mód.
* Lépések visszavételére nincs mód, bármilyen hiba is okozza (egérmegcsúszás, lassú internetkapcsolat).
* A rendezőséget semmilyen felelősség nem terheli a játékosok technikai problémáiért, illetve az azokból bekövetkező pontvesztésekért.
* Amennyiben globális internetprobléma, vagy a TORNELO szerver elérhetetlensége miatt egy vagy több forduló megrendezése nem lenne megoldható, az MSSZ fenntartja a jogot a verseny hátralévő részének a lebonyolítási formájának, vagy az időpontjának megváltoztatására. Amennyiben egy ilyen eset forduló közben következik be, a rendezőségnek joga van a forduló újraindítására, a már befejeződött játszmák eredménye azonban nem változik.
* Ha egy játékos internetkapcsolata játék közben megszakad, a gondolkodási ideje lejártáig joga van a partiba és a ZOOM hívásba visszacsatlakozni. Különleges esetekben a versenybíróknak joguk van egyedi elbírálást alkalmazni ebben a kérdésben.

**TORNELO**

* Minden játékosnak be kell regisztrálnia a <https://home.tornelo.com> weboldalra a regisztráción megadott email címével, a saját neve használatával.
* A játékosok bármilyen PC vagy laptop használatával játszhatnak, amivel a TORNELO szerverét elérik. **Mobiltelefon használata tilos!**
* A játékosok felelőssége a TORNELO szerverrel való megismerkedés, és a gyors/biztonságos internetcsatlakozás. Előbbire a szervezők egy gyakorló villámverseny formájában lehetőséget adnak 2021. május 27-én, csütörtökön 17.00-tól.
* Minden játékosnak be kell lépnie a TORNELO oldalán található „versenyterembe” (Lobby) az adott napi fordulók kezdete előtt legalább 10 perccel.
* A platform rendelkezik egy versenybíró hívó (call the arbiter) gombbal. Ez megállítja a sakkórát, és egyetlen célja, hogy sürgős esetekben versenybírói segítséget lehessen kérni. Ennek indokolatlan használata figyelmeztetést, vagy akár játszmavesztést is vonhat maga után.

**ZOOM**

* Minden játékosnak le kell töltenie és telepítenie a ZOOM kommunikációs platformot a <https://zoom.us/download> oldalról.
* Ezen online videókommunikációs program segítségével fogjuk a játékosokkal tartani a folyamatos kapcsolatot, és a webkamera segítségével ellenőrizni a verseny tisztaságát. Minden játékosnak be kell lépnie a közös ZOOM chatbe (a link a TORNELO-n is elérhető lesz) a forduló hivatalos kezdete előtt legalább 20 perccel.
* Amennyiben egy játékos nincs bejelentkezve a ZOOM beszélgetésbe a forduló kezdetekor, nem teheti meg az első lépését. Ha játszma közben bármilyen okból kifolyólag kilép a programból, a versenybírók figyelmeztetik, illetve akár játszmavesztéssel is sújthatják. Virtual background használata nem megengedett.
* A teljes ZOOM beszélgetésről videófelvétel készül a verseny tisztaságának biztosítása érdekében. A felvételt a szervezők a hivatalos eredményhirdetéstől számított 1 évig őrzik meg, azután törlik, kivéve, ha folyamatban lévő eljárások miatt erre csak később lesz lehetőségük. A felvételek megtekintésére csak a főbírónak, a Fair Play Bizottság tagjainak, az MSSZ Fegyelmi Bizottságának, illetve külső szakértőknek (ha van) van jogosultsága.
* Minden játékosnak legalább egy működő webkamera és mikrofon használata kötelező a játszmák időtartama alatt. Lehetőség van egy második, oldalnézetben elhelyezett kamera használatára is.
* A játékosok a partik időtartama alatt bekapcsolt kamerával és mikrofonnal játszanak. A ZOOM beszélgetésben alapértelmezésben a mikrofonok némítva lesznek, de a versenybírók kérésére bármikor bárki köteles a némítást feloldani. A játszmák ideje alatt minden játékos köteles megosztani a ZOOM beszélgetésben a teljes képernyőjét. A ZOOM, valamint a TORNELO megjelenítésére használt böngészőt leszámítva semmilyen más program futtatása nem megengedett. A böngészőben is csak a TORNELO és a ZOOM füle lehet megnyitva. A szabályok megszegéséért figyelmeztetés jár ZOOM privát chaten. Az érintett játékosok legkésőbb a következő forduló kezdetéig kötelesek a versenybírói utasításokat követni, és a nem megengedett alkalmazásokat kikapcsolni.

**13. Fair Play**

* A továbbiakban a játéktér azt a szobát jelöli, amelyben a játékos, és az az eszköz, amelyet a játékra használ, tartózkodik.
* A játéktérben a partik időtartama alatt a versenybíró engedélye nélkül a játékos kivételével senki nem tartózkodhat. A játékos a partik ideje alatt a játékteret csak a versenybíró engedélyével hagyhatja el.
* A játéktérben nem lehet mobiltelefon, vagy bármilyen, a versenybíró által nem engedélyezett elektronikus eszköz. Ha valakiről bebizonyosodik, hogy ezt a szabályt nem tartotta be, figyelmeztetésben részesül, de játszmavesztéssel is sújtható.
* A partik ideje alatt fej- és fülhallgató, kalap, sapka, csuklya, napszemüveg, és minden olyan ruhanemű viselete tilos, amely a fejet vagy szemet eltakarja.
* Bekapcsolt kamera mellett tilos a dohányzás, beleértve az e-cigaretta használatát is.
* A játéktérben bárminemű zajkeltés (ideértve a parti közbeni zenehallgatást is) tilos.
* A Fair Play szabályainak megsértéséért bármely játékos kizárható a versenyből a főbíró, vagy a verseny Fair Play Bizottságának döntése alapján. Ezen döntések ellen fellebbezésnek helye nincs. A versenyen minden játszma gépi ellenőrzésre kerül.
A kizárt játékosok minden, a versenyen váltott játszmájának pontszáma az ellenfelek számára jóváírásra kerül. A kizárt játékos csapata is kizárásra kerülhet.
* A versenyen a [FIDE Online Versenyszabályzatának](https://handbook.fide.com/files/handbook/OnlineChessRegulations.pdf) I. számú melléklete, a ’FIDE Fair Play Rules for Online Competitions with Supervision’ szabályai vannak érvényben.

**14. Egyéb**

* Az 1-2. táblákon kontumáltan vesztő csapatok 1 játszma büntetőpontot kapnak.
* A 3-6. táblákon történő sorozatos kontumálások esetén a csapatok esetenként 1-1 játszma büntetőponttal sújthatók. Azonos versenyző kétszeri kontumálása esetén az erőlistáról törlésre kerül. Amennyiben egy csapatnak ezáltal 6-nál kevesebb játékosa maradna, a hátralévő fordulókban köteles az utolsó táblá(ka)t üresen hagyni.
* Páratlan számú mezőny esetén az erőnyerő csapat tagjai közül 6 versenyzőnek 0,5 pont kerül jóváírásra (az összeállítást a csapatvezető adhatja le a forduló megkezdése előtt) az esetleges holtversenyek eldöntése céljából. Az erőnyerő csapat 1 meccspontot kap.
* A versenybírói döntések megóvására van mód, kivéve a Fair Play szabályok megsértése miatti kizárásokat. Az óvást emailben kell elküldeni az adott forduló befejezését követő 15 percen belül a technikai értekezleten megadott két email címre. Az óvást a verseny zsűrije fogja kivizsgálni, melynek döntése végleges. A verseny a döntési procedúra alatt tovább zajlik, az óvások eredményét legkésőbb a benyújtásukat követő nap 9:00-kor hozza nyilvánosságra a zsűri. Az addigi eredmények is ekkor válnak hivatalossá. Elutasított óvás esetén az óvási díjat, 20 000 Ft-ot az érintett csapat 15 napon belül köteles a Magyar Sakkszövetség számára befizetni.

Minden, a fentiekben nem szabályozott kérdésben a FIDE Online Versenyszabályzata a mérvadó.

A Magyar Sakkszövetség a változtatás jogát a kiírás minden részletére vonatkozóan fenntartja.